השכונה בה ביקרנו השבוע, מורכבת ברובה ממשפחות צעירות ומבוססות. מחירי הנדל"ן זינקו ב-30% ב-3 השנים האחרונות, אבל עדיין תוכלו למצוא בה מגוון דירות במחירים סבירים
עדינה חכםפורסם: 14.07.11 , 19:22
שכונת ברנע באשקלון היא השכונה הצפונית ביותר בעיר, שבנייתה החלה בשנות ה-70. האפשרות היחידה להרחבת העיר באופן מאסיבי היא בצפון, מכיוון שמדרום לעיר שוכנים כמה קיבוצים והעיר עזה, ממזרח רוב השטחים מוגדרים חקלאים וממערב נמצא הים התיכון. כיום מדובר בשכונה הגדולה ביותר בעיר החוף הדרומית והיא עתידה לגדול אף יותר.
למדורים קודמים של שכונה בשבוע:
שווה לעבור לשכונת "רחובות החדשה"?
מיקום: ברנע ממוקמת בצפון אשקלון, בין רחוב אריה תגר מצפון, הרחובות רפאל איתן ויקותיאל אדם ממערב, שדרות יצחק רבין ממזרח ורחוב בר כוכבא ושדרות ירושלים מדרום. מזרחית לשדרות ירושלים נמצאת שכונת נאות ברנע, שהיא המשכה המזרחי החדש של השכונה הוותיקה. השכונות ברנע ב' ו- ג' ממוקמות צפונית לשכונת "ברנע" הוותיקה.
נאות ברנע‏ (צילום: רועי עידן)
אופי וכמות האוכלוסייה: בשכונה מתגוררים כ-18,500 תושבים, רובם חילוניים ומיעוטם מסורתיים ודתיים. בסוף אכלוסה היא אמורה למנות כ-7,700 משקי בית. האוכלוסייה בשכונה מורכבת ממשפחות צעירות עם אחוז גבוה מאוד של תושבים בגילאי ה-30 וה-20, כשקבוצת גילאי ה-30 גבוהה מהממוצע בכלל האוכלוסייה. בהתאם לכך, בשכונה אחוז גבוה של פעוטות וילדים בגילאי הגן ומעט מאוד תושבים בגילאי ה-70 ומעלה.
בשכונה, הנחשבת לאיכותית ביותר בעיר, מתגוררים בעלי מקצועות חופשיים כרופאים ועורכי דין, המתגוררים בצמודי הקרקע היוקרתיים בברנע הוותיקה, המאופיינים ברמה סוציו-דמוגרפית בינונית-גבוהה, לצד אוכלוסייה צעירה המתגוררת במתחמי הבניה הרוויה. על פי התכניות העירוניות הקיימות, אמורה השכונה להמשיך להתרחב מזרחה וצפונה ולהכפיל את מספר תושביה, בעתיד הרחוק.
אופי המגורים: האזור הוותיק מאופיין בעיקר בבתי קרקע ובשכונה החדשה, במיוחד באזור שנבנה ב-15 השנים האחרונות, בבנייה רוויה. האזור המערבי של השכונה הקרוב לים מאופיין בבנייה צמודת קרקע.
מבנים בשכונה (צילומים: רועי עידן)
מוסדות ציבור ושירותים: בשכונה גני ילדים, שלושה בתי ספר יסודיים כשאחד מהם ממלכתי דתי, וחטיבת ביניים. בשכונה בצמודה – 'אפרודיטה' – שני תיכוניים ממלכתיים ואחד ממלכתי דתי.
בשכונה יש גם מתנ"ס פעיל, בתי כנסת, מקוואות וקופות חולים. בברנע הוותיקה קיימים שני מרכזים מסחריים, ובנאות ברנע נמצא מרכז מסחרי נוסף עם סניף של רשת מרכולים מובילה. בנוסף, כביש גישה ראשי מהשכונה מוביל לאזור הקניות המרכזי "שער אשקלון" בכניסה לעיר. במרחק 2-3 דקות נסיעה מהשכונה נמצאים בית המשפט העירוני, העירייה וכל השירותים העירוניים והממשלתיים.
תיכון נאות ברנע
מוקדי בילוי ופנאי בקרבת מקום: שכונת ברנע ממוקמת בצפון העיר ובסמיכות לחוף הים. על כן היא נהנית ממסעדות, בארים ובתי עסק לבילוי ופנאי, הפרוסים לאורך חופה של העיר. התושבים נהנים מחוף רחצה, פארק מים, טיילת באזור בתי מלון והמרינה. ברחבי השכונה ובאזורים החדשים שניבנו בשנים האחרונות פרוסים גנים ציבוריים ופארקים רחבים. בנאות ברנע קיים קאנטרי קלאב. בנוסף, השכונה נמצאת מרחק נסיעה קצר ממרכז העיר, שם ניתן למצוא מוקדי בילוי נוספים, קניונים, היכל תרבות ומסעדות.
תחבורה: באשקלון תחבורה ציבורית מפותחת הכוללת אוטובוסים, רכבת ומוניות שרות. מהשכונה יש תחבורה ציבורית נוחה לשכונות הסמוכות ולתחנה המרכזית, משם יש תחבורה ציבורית לכל הארץ. לתחנת הרכבת, ממנה יוצאת מידי כשעה רכבת לתל אביב, תגיעו בנסיעה בת כמה דקות. בנוסף, יש נגישות נוחה לכביש 4 (אשדוד – תל אביב) ואם בחרתם לנסוע לאשדוד (לא בשעות העומס) בתוך שבע דקות תגיעו לשם.
תעסוקה: השכונה אינה ממוקמת בסמיכות לאזורי תעסוקה של העיר, אך נמצאת במרחק נסיעה קצר מאזור התעשייה הצפוני של העיר ואזור תעשייה גבעת ציון. תחנת הרכבת בכניסה לעיר מהווה גישה תחבורתית נוחה ונוספת למוקדי תעסוקה מחוץ לעיר.
צפי פיתוח: תנופת הבנייה העיקרית באשקלון נמצאת בשכונת ברנע, המתרחבת לכיוון מזרח וצפון לברנע הוותיקה. בשכונה מתוכננות לקום בשנים הקרובות כ-2,770 יחידות דיור חדשות, בעיקר בבנייה רוויה. מחצית מכמות יחידות דיור אלו ייבנו בשנתיים הקרובות. בנוסף, בתקופה האחרונה יש תנופת פיתוח של כבישים ושיפור תשתיות בתוך השכונה, הרחבת הטיילת, ופרויקט שבילי אופניים שנמצא בשלבי הקמה.
בנייה בנאות ברנע
מחירי קנייה ממוצעים: קוטג' בברנע הישנה יעלה לכם כ-2.1 מיליון שקל עד כ-3.5 מיליון לבית פרטי על חצי דונם. בברנע החדשה - בנייה רוויה, דירת שלושה חדרים תעלה לכם 700 אלף שקל (אך למעט פרויקט אחד שנבנה לפני כ-12 שנים אין בשכונה דירות שלושה חדרים). עבור ארבעה חדרים תשלמו 870 אלף שקל וחמישה חדרים החל מ-950 אלף שקל.
מחירי שכירות ממוצעים: בית בברנע הישנה יעלה לכם 6,000 שקל לחודש. בברנע החדשה תשלמו 2,800 שקל עבור דירת שלושה חדרים, 3,000 שקל עבור דירת ארבעה חדרים ו-3,700 שקל לדירת חמישה חדרים.
עליית מחירים: ב-3 השנים האחרונות עלו מחירי הדירות בשכונה בכ-30% .
סייע באיסוף הנתונים זמיר שמר, מנכ"ל חברת פוינטס מיפוי עסקי, המתמחה ביעוץ גיאוגרפי עסקי.